b'\n_START_ARTICLE_\nS\xc3\xa4uling\n_START_SECTION_\nGeografie\n_START_PARAGRAPH_\n\xc3\x8en\xc4\x83l\xc8\x9bimea v\xc3\xa2rfului este de 2.047 m deasupra nivelului m\xc4\x83rii dup\xc4\x83 m\xc4\x83sur\xc4\x83toarea german\xc4\x83 \xc8\x99i de 2.048 m dup\xc4\x83 m\xc4\x83sur\xc4\x83toarea austriac\xc4\x83, astfel c\xc4\x83 regiunea montan\xc4\x83 dominant\xc4\x83 este una dintre cele mai cunoscute zone de munte cu altitudini de peste 2000 de metri. Acesta poate fi urcat \xc8\x99i de pe partea austriac\xc4\x83 \xc8\x99i de pe partea german\xc4\x83. De pe partea german\xc4\x83 \xc8\x99i din v\xc3\xa2rf este o priveli\xc8\x99te minunat\xc4\x83 asupra castelelor Neuschwanstein \xc8\x99i Hohenschwangau, precum \xc8\x99i asupra frumoaselor lacuri din regiunea F\xc3\xbcssen a districtului Ostallg\xc3\xa4u. De pe partea austriac\xc4\x83 se vede valea r\xc3\xa2ului Lech (\xc3\xaen mare parte neregulat\xc4\x83) de la Reutte. La vest de v\xc3\xa2rf, la altitudinea de 1693 m, se afl\xc4\x83 S\xc3\xa4ulinghaus, o caban\xc4\x83 montan\xc4\x83 a TVN Deutschland.\n_START_SECTION_\nAscensiuni turistice\n_START_PARAGRAPH_\nCel mai simplu mod de a urca pe S\xc3\xa4uling este traseul de drume\xc8\x9bii pe la S\xc3\xa4ulinghaus, dar ascensiunea c\xc4\x83tre v\xc3\xa2rf trebuie f\xc4\x83cut\xc4\x83 \xc3\xaen unele locuri numai cu echipament de alpinism. Pentru alpini\xc8\x99ti pere\xc8\x9bii muntelui S\xc3\xa4uling ofer\xc4\x83 numeroase modalit\xc4\x83\xc8\x9bi de ascensiune cu grade diferite de dificultate. Un alt traseu util este cel de la Hohenschwangau prin Wildsulzh\xc3\xbctte \xc8\x99i Schrofenhang, cobor\xc3\xa2rea urm\xc3\xa2nd a fi f\xc4\x83cut\xc4\x83 pe la S\xc3\xa4ulinghaus urmat\xc4\x83 de \xc3\xaenconjurarea lui Pilgerschrofen. Timpul de mers pe jos este \xc3\xaentre \xc8\x99ase \xc8\x99i \xc8\x99apte ore. Numeroasele cruci comemorative \xc8\x99i pietre memoriale cu inscrip\xc8\x9bii despre alpini\xc8\x99ti \xc3\xaen special tineri \xc3\xaen jur de 20 de ani pe care i-a costat via\xc8\x9ba sunt dovezi c\xc4\x83 acest munte nu trebuie s\xc4\x83 fie subestimat.\n_START_SECTION_\nLegende\n_START_PARAGRAPH_\nPotrivit legendei, platoul din v\xc3\xa2rful muntelui S\xc3\xa4uling este utilizat de c\xc4\x83tre vr\xc4\x83jitoare ca ring de dans. Potrivit unei alte legende, diavolul \xc3\xaensu\xc8\x99i a rupt o st\xc3\xa2nc\xc4\x83 din S\xc3\xa4uling \xc8\x99i a aruncat-o \xc3\xaen direc\xc8\x9bia Ro\xc3\x9fhaupten, dar c\xc3\xa2nd sunetul clopotelor s-a auzit, piatra a c\xc4\x83zut perpendicular pe sol \xc8\x99i a r\xc4\x83mas \xc3\xaen fa\xc8\x9ba satului. Ea poate fi v\xc4\x83zut\xc4\x83 \xc8\x99i ast\xc4\x83zi. Pe ea a fost amplasat\xc4\x83 o cruce.\n_START_SECTION_\nOriginea numelui\n_START_PARAGRAPH_\nSe crede ast\xc4\x83zi c\xc4\x83 "S\xc3\xa4uling" deriv\xc4\x83 din "Siulinc" ceea ce \xc3\xaenseamn\xc4\x83 un fel de coloan\xc4\x83, adic\xc4\x83 o figur\xc4\x83 masiv\xc4\x83._NEWLINE_Vezi \xc8\x99i: Districtul Pflach'